Szülőföld, foglalkozás, kultusz ajánló

A Runequest karaktereknél a három legfontosabb dolog, amit ki kell választani, a szülőföld, a foglalkozás, és az isten, akinek a kultuszába a karaktert beavatták. A karaktergenerálás során egymás után kell ezeket meghatározni, de szerintem érdemes egyben kialakítani a karakter koncepciót, és egyszerre kiválasztani mindhármat. Ez a segédlet ehhez ad tippeket, de három különböző kiindulóponttal. Ezek persze csak ötletek, bármilyen karakter lehetséges, ha van egy egyedi ötlet.

## Szülőföld alapján

### Száltar

Válaszd Száltart, ha egy nagy hagyományokkal rendelkező, félig-meddig civilizált, de független és szabadságszerető nép tagja akarsz lenni, aki egy elnyomó birodalom ellen harcol, és ősei hitét védi. Továbbá ez az alap választás, ha nincs jobb ötleted, akkor is válaszd Száltart.

Legyél **Földműves**, ha az egyszerű emberek közül akarsz kiemelkedni, legyél **Nemes,** ha jelentősebb családi háttérre vágysz. Legyél **Pap,** ha az istenedet akarod szolgálni, és legyél **Harcos**, ha hivatásos harcos lennél. Kövesd **Órlántot** az istenek királyát, a viharok urát, a kalandort, a néped fő istenét. Esetleg a testvérét **Humaktot** a halál rideg, de becsületes harcos istenét. De lehetsz a fő népességtől elkülönült katonai közösség tagja, és akkor válaszd **Yelmaliot** a fényistent. Ha mégis inkább békésebb kultuszt szeretnél, mert akkor válaszd Órlánt feleségét **Ernáldát**, vagy ha egyáltalán nem harcolnál, csak gyógyítanál, akkor válaszd **Chalana Arroyt** és talán legyél **Gyógyító**.

### Eszrólia

Válaszd Eszróliát, ha egy magasan fejlett, gazdag, városias civilizációból szeretnél származni, ha inkább a filozófia, az érzéki gyönyörök, a társadalmi státusz vagy a pénz érdekel.

Ha megbecsült tagja akarsz lenni a városnak, legyél **Pap** (lehetőleg nő) **Ernálda** vagy valamelyik másik földistennő, például a harcias **Bábesztir Gor** szolgálatában. Ha a magas mágiát művelnéd, akkor legyél **Filozófus**, és kövesd **Lankór Mált**. Ha a pénz érdekel, legyél **Kereskedő** és kövesd **Isszariást**. De egy városban lehetsz egyszerű **Kézműves, Halász** vagy **Előadóművész** is. Ha nem akarsz megbecsült tagja lenni a társadalomnak, legyél **Tolvaj** vagy **Bandita** és kövesd **Eurmált** a csalót.

### Legelők

Válaszd a Legelőket, ha egy nyargaló büszke lovasnép tagja lennél, akiket egy földpapnő a Tollas Lókirálynő vezet.

Ha egyszerű sorból származnál, legyél **Pásztor**, ha kiemelt család tagja szeretnél lenni, legyél **Nemes** esetleg **Harcos** vagy **Pap**. Istennek válaszd **Yelm** napistent vagy **Ernálda** földistennőt.

### Prax

Válaszd Praxot, ha egy ősi, sámán hitet követő harcias nomád törzs tagja lennél, akik törzsenként eltérő furcsa állatokon lovagolnak a pusztákon.

Legyél **Pásztor**, ha valamilyen egyszerű karaktert szeretnél, de inkább egy könnyűlovas **Harcos**, ha jól akarsz küzdeni. Legyél **Sámánsegéd**, ha a szellemek mágiáját akarod megismerni. Az istenek közül kövesd **Wahát** a kánt vagy feleségét **Eirithát** a nyájak úrnőjét. Ha az őseid tisztelete vonz inkább válaszd **Daka Falt** a holtak bíráját. Ha elvakultan a Káosz ellen harcolnál, akkor pedig **Viharbikát** a sivatagi szél istenét. Ha a tabukkal dacolva lovon szeretnél lovagolni, akkor legyél a Pol-Joni törzs tagja, és válassz istent Száltarból.

### Lunár Társh

Ha a barbár hegyi népeket leigázó fejlett birodalom oldalán állnál, ami felvilágosult vallásával minden nép és lény egyesülését hirdeti, akkor válaszd Lunár Társht. Ha a többi karakter nem a lunár oldalt erősíti, akkor valahogy át kell állnod az ő oldalukra (pl. lehetsz menekült, aki a kibontakozó polgárháború miatt bajba került).

Legyél **Harcos** a lunár hadseregben, vagy **Pap**, aki a lunár vallás titkaiba nyert beavatást. Vagy nézd meg a foglalkozásokat Eszróliánál. Kövesd a **Hét Anya** kultuszát, ami a Vörös Holdistennő vallásának a hitet védő és terjesztő ága.

### Régi Társh

Ha egy legyőzött, a vadonban bujkáló, de büszke nép tagja szeretnél lenni, aki egy kegyetlen föld istennő temploma körül él, válaszd a Régi Társht.

Legyél **Vadász** vagy **Bandita** aki a vadonban él, és kövesd **Ódajlát** a medveistent, **Yinkint** a árnymacskaistenit, vagy legyél pap a környék legfontosabb templomában, és szolgáld a földrengető istennőt **Maran Gort**.

## Foglalkozás alapján

A foglalkozás nem egy átfogó koncepció, mint a kaszt a D&D-ben, csupán két dolgot határoz meg: bizonyos kezdő képzettségeket, és a kalandok közti munkát, amivel a karakter foglalkozik.

### Harcos foglalkozások

Válaszd a következő foglalkozások közül egyet, ha jól akarsz harcolni közelharcban, vagy távolsági fegyverrel. Bármilyen szülőföldről származhatsz. Az istenek közül a harcosabbakat ajánlott választani: Órlánt Kalandor, Humakt (aszkéta zsoldos), Yelmalio (nehézgyalogos), Bábesztir Gor (női berzerker), Yelm (lovas íjász a Legelőkről), Viharbika (káoszellenes berzerker). Idővel akár rúnaúr (szent harcos) is lehet belőled.

**Harcos** Legyél harcos, ha hivatásos katona szeretnél lenni. Négy lehetőség közül választhatsz: nehézgyalogság, nehézlovasság, könnyűgyalogság, könnyűlovasság. Az előbbi kettőnek jó páncélja van, az utóbbi kettőnek csak közepes, de jobb egyéb képességei (megfigyelés, rejtőzés). Fegyverhez (általában többhöz) jól értenek.

**Nemes** Legyél nemes, ha nem csak, hogy jól akarsz harcolni, hanem a közösségednek gazdag, tekintélyes tagja szeretnél lenni. Jól értesz a kulturális fegyveredhez, és jó páncélod is lesz.

**Bandita** Legyél bandita, ha társadalmon kívüli harcos szeretnél lenni. A fegyveredhez értesz, de se komoly páncélra se vagyonra ne számíts.

**Vadász** Legyél vadász, ha jó íjász akarsz lenni, aki a természethez is ért.

**Harciszekérhajtó** Csak akkor válaszd, ha valamiért megfog a koncepció.

### A nép egyszerű gyermeke

Válaszd ezeket a foglalkozásokat, ha egyszerű családból szeretnél származni, és onnan felküzdeni magad. Kezdetben talán nem leszel olyan jó a küzdelemben, mint a harcosok, de a kalandok során könnyen ledolgozhatod ezt a hátrányt. Istenek közül válaszd Ernaldát, Eirithát, vagy halászként Engizit, vagy ha harcolni akarsz a fenti harcos isteneket.

**Kézműves** Válaszd a kézművest, ha valamilyen mesterséget akarsz gyakorolni. Bármilyen szülőföld választható, de speciális kézművességnél inkább a városias Eszrólia és Lunár Társh.

**Földműves** Válaszd a földművest, ha egyszerű paraszti családból szeretnél származni. Praxon és a Legelőkön (a lovasnép körében) nem jellemző, de bárhol máshoz gyakori.

**Pásztor** Válaszd a pásztort, ha állatokkal szeretnél foglalkozni, vagy nomádok közül származol. Minden szülőföldön elterjedt, különösen Praxban és a Legelőkön.

**Halász** Válaszd a halászt, ha a tengert vagy folyót kedveled. Olyan szülőföldről jöhetsz, ahol nagyobb folyó vagy tenger van.

### Varázslatos foglalkozások

Ezek a foglalkozások valamelyik mágikus irányzathoz (szellemmágia, rúnamágia, magas mágia) jobban kötődnek.

**Pap** Válaszd a papot, ha istenedet és kultuszodat szeretnéd szolgálni, és a rúnamágiát fejleszteni. Valószínűleg tehetős és tekintélyes leszel, de elég nagy kötöttséget jelent. Kezdetben talán csak papsegéd leszel, de idővel elérheted a rendes papi vagy istenszólói pozíciót (a feltételeket lent találod). Az istenek közül a föld istennőket, Hét Anyát, Isszariást, Lankór Mál, Yelmet vagy Órlánt Viharost válaszd.

**Sámánsegéd** Válaszd a sámánsegédet, ha kapcsolatba akarsz lenni a Szellemvilággal és ez ott élő szellemekkel. Ez egy kicsit más világlátást igényel, és előfordul, hogy a többiektől függetlenül kell cselekedjél, de egy nagyon hasznos tagja lehetsz a csapatnak. Idővel rendes sámánná is előléphetsz (a feltételeket lent találod). Leginkább Praxból vagy a Legelőkről származhatsz, de a városias területeket kivéve tulajdonképpen bárhonnan. Az istenek közül Daka Fal, Waha vagy Yelm választható.

**Filozófus** Válaszd a filozófust, ha bonyolult, de erős magasmágikus varázslatokat akarsz használni. Igazából harcban kevésbé használható, inkább támogató szerepben lehet. Csak akkor ajánlom, ha tudod, hogy mit csinálsz. Városias, civilizált szülőföldet (pl. Eszrólia) érdemes választani, és Lankór Mált istenednek.

### Különleges specialisták

Ezek a foglalkozások bizonyos területeken nagyon jók, de kezdetben sem harcban, sem mágiában nem tudsz majd kiemelkedően teljesíteni. Idővel azonban megtanulhatsz jól harcolni, és különleges szakértelmed hasznos lehet bizonyos helyzetekben.

**Előadóművész** Válaszd az előadóművészt, ha egy színes, érdekes figurával akarsz játszani. Leginkább Eurmál kultusza illik hozzá.

**Gyógyító** Válaszd a gyógyítót, ha kifejezetten gyógyítással akarsz foglalkozni. Válaszd Chalana Arroyt istennődnek.

**Írnok** Válaszd az írnokot, ha a lexikális tudásoddal akarsz problémákat megoldani. Válaszd Lankór Mált istennek.

**Kereskedő** Válaszd a kereskedőt, ha gazdasági és emberi ügyekkel szeretnél foglalkozni. Válaszd Isszariást istenednek.

**Tolvaj** Válaszd a tolvajt, ha a lopakodásban és megtévesztésben akarsz nagyon jó lenni. Eurmál esetleg Argan Argár lehet jó isten neked.

## Kultusz alapján

Sárkányhágóban rengeteg különböző istent imádnak, és sokan nyernek beavatást valamelyik isten (ritka esetben több isten) kultuszába. Az, hogy a karaktered egy isten kultuszába beavatást nyert, nem csak azzal járt, hogy közelebbi kapcsolatba került istenével, és képes lett rúna varázslatokat használni, hanem egy közösség részévé vált, rendszeresen részt vesz a szertartásokon, és ez fontos részét képezi a karakter identitásának. Szerintem ez a legfontosabb választás a három közül.

A kultuszok egyik legfontosabb jellemzője, hogy milyen és mennyi rúnamágikus varázslatot adnak és esetleg milyen speciális képességeket is biztosítanak. Egy nocséti fazekasként idővel megtanulhatsz jól fegyvert forgatni, de komoly harci tettekre csak egy harcias isten kultuszának varázslataival lehetsz képes. Ha a kultuszban akarsz karriert csinálni, azt is figyelembe kell vegyed, milyen előrelépési lehetőség adott. Van, ahol rúnaúr lehetsz, aki az isten szent harcosa, és inkább a harcias istenekre jellemző. Van, ahol rúnapap lehetsz, aki a vallási közösség vezetője, és a békésebb istenekre jellemző.  Van, ahol sámánná válhatsz, és van olyan, ahol a magas mágiát tanulhatod. Vannak kultuszok, ahol több lehetőség is adott.

### Órlánt

Válaszd Órlántot, a viharistent, az istenek királyát, a harcost, a szeretőt, a kalandort, aki legyőzte napcsászárt, aki elnyerte Ernálda földistennő kezét. A fényhozót, aki visszahozta a napot az égre. Bármelyik foglalkozással és szülőföldön választhatod, kivéve, ha lunár vagy. Órlántnak több alkultusza létezik:

**Órlánt a Viharos** – válaszd ezt, ha inkább a vihar, a villámok, a szél és hasonló jelenségek érdekelnek. Elég sok rúnavarázslat közül választhatsz, irányíthatod az időjárást, menykőcsapással sújthatod le ellenfeled, és hatalmas légelementált idézhetsz. Ha rúnapappá szeretnél válni ezt válaszd.

**Órlánt a Kalandor** – válaszd ezt, ha inkább a harcos, vándor, szerető oldala érdekel. Sok rúnavarázslat áll a rendelkezésedre, például villámmal csaphatod ellenfeled, ködöt idézhetsz vagy akár repülhetsz is. Ha rúnaúrrá szeretnél válni ezt válaszd.

**Vinga** – válaszd ezt, ha női harcossal játszanál. A Kalandor alkultusszal azonos lehetőségei vannak.

### Harcias istenek

Ha mégsem Órlántot választanád, vannak más kultuszok, ahol kiteljesedhetnek harci képességeid.

**Viharbika** – a káoszölő, a vad sivatagi vihar istene. Követői a káosz kérlelhetetlen ellenfelei, egyfajta berzerkerek. A káosz elleni harcban jók a varázslatai, sőt egy különleges képzettséget is kapnak a káosz megérzésére.

**Humakt** – Ő a halál komor, harcias istene. Követői számára a halál nem egy negatív dolog, hanem a világ része. Nagy harcosok, de szigorú viselkedéskódex szerint élnek, és tartózkodnak a világi élvezetektől. A feltámasztás tilos számukra! Varázslatai a harc mellett az élőholtak ellen is jók. Kapnak különleges bónuszokat is istenüktől, de cserébe szigorú viselkedési szabályokat kell betartaniuk.

**Bábesztir Gor** – a békés földistennő hívőket ennek a harcias istennőnek a követői vigyázzák. Ha egy harcias nővel szeretnél játszani, akkor válaszd őt. Harci szellem- és rúnavarázslatok igen ütős választéka áll rendelkezésedre.

### Föld istennők

A föld istennők képviselik az életet, a termékenységet, a nőiességet. Szinte minden kultúrában népszerűek, mindenkivel jó a viszonyuk. Eszróliában különösen népszerűek, de minden területen fontos istenségek.

**Ernálda** – a főistennő, ezért alapból válaszd őt.  Mindenki tiszteli, és több férfiistent is férjeként tartanak számon (régiónként eltérőket). Rengeteg rúnavarázslatot ismer, mert sok társkultusza és férj-védelemező istene van. A legtöbb azonban nem harcias, inkább a termékenységgel kapcsolatos, bár a hatalmas földelementál  is tud idézni, és támogatni más harcát.

**Maran Gor** – ő a földrengések istennője, a föld pusztító erejének megtestesülése. Vadabb női karakterként szintén jó választás lehet. Rúnavarázslatai leginkább a földrengéshez kötődnek, de a dinoszauruszokat is képes lehetsz irányítani.

**Eiritha** – a praxi nyájak anyja. Képességei is inkább az állatokhoz kötődnek. Csak egy praxi központú kalandban békés női karakterként érdemes választani.

### Fényhozó istenek

Ezek az istenek jó választást jelentenek bizonyos speciális karakter típusokhoz. Ők voltak Órlánt segítségére a fényhozó küldetésben, de igazából a nem órlánti népeknél is népszerűek, ezért bármelyik szülőföldön választhatóak.

**Chalana Arroy** – a gyógyítás istennője, ha őt választod akár a halottakat is feltámaszthatod, de teljes pacifizmust és vegetarianizmust kell fogadj. A gyógyító foglalkozás jól illik hozzá. Gyógyító varázslatok széles tárháza áll rendelkezésedre, de mágiáddal meg is előzheted a harcot.

**Eurmál** – a trükkös csaló isten (mint Loki), ha őt választod, a társadalmon kívül kell élj, de többet elnéznek neked, mint a rendes embereknek. A tolvaj vagy bandita foglalkozás jó lehet, bár Eurmál követői nem feltétlenül bűnözők, csak a társadalmon kívül élnek. Különböző illúzió varázslatokra lehetsz képes, de sok alkultusza van, amik különböző trükköket tudnak megtanítani.

**Isszariás** – a kommunikáció és kereskedelem istene, ha őt választod szót értesz másokkal és jobban értesz a pénzhez, mint más. A kereskedő foglalkozás illik hozzá, de más sokat kommunikáló foglalkozás is szóba jöhet. Közepes mennyiségű rúnavarázslata van, és általában békés természetűek.

**Lankór Mál** – a tudás istene, ha őt választod széleskörű tudással rendelkezel, sőt akár a magas mágiát is kitanulhatod. Ha magas mágiát tanulnál, akkor válaszd a filozófus foglalkozást, egyébként pedig az írnokot. Rúnavarázslataival gondolatot olvashatsz, távolba láthatsz vagy a mágiát elemezheted.

### Nomád istenek

Ezek az istenek Prax törzsei körében népszerűek. Általában sámánok a követői, és a rúnamágiájuk is ezt támogatja.

**Waha** – a praxi nomádok kánja. Ha praxi vezetőt vagy sámánt játszanál, válaszd őt.

**Daka Fal** – a holtak bírája, ezért az elhunyt ősök istene is. Az felmenőket tisztelő ős kultusz kapcsolódik hozzá. Sámánként leginkább őt válaszd, az ő szellemmágiája a legerősebb.

### Vadász istenek

Ezek az istenek közel állnak egymáshoz, és mindegyik kultusz kötődik a vadászathoz. Yinkin követői lehetnek rúnapapok, Ódaljáé rúnaurak, de rúnamágiájuk elég gyenge, csak néhány varázslatot biztosítanak követőiknek. Leginkább vadászoknak vagy más természetközeli karaktereknek ajánlott választania.

**Lelenc** – a vadászat istene elsősorban Praxban. Rúnamágiája biztos lövést, valamint állatok hívását és irányítását adja. (Mágikusan a leggyengébb kultusz.)

**Ódalja** – medve isten, és mágiája is medve képességeket ad.

**Yinkin** – az árnyékmacskák istene (az árnyékmacskák a kutyák helyett az emberek fő társai Száltarban), és mágiája macskaképességeket ad.

### Egyéb istenek

**Yelm** – A nap istene. Északon is tisztelik, mint napcsászárt, de az alapkönyvben szereplő kultusz a Legelőkön elterjedt nomád lovas változat. Itteni karakterrel válaszd őt, vagy valamelyik földistennőt. Követői közt vannak sámánok, rúnaurak és rúnapapok is. Közepes mennyiségű, de sokféle rúnamágiát ad, például tudhatsz vele pontosan íjazni, gyógyítani, de akár tűzelementált idézni is.

**Hét Anya** – Lunár Társhban a lunár vallást követők kultusza. Hét embert takar, akiknek sikerült visszahozni a világba a Vörös holdistennőt, ezért maguk is istenné váltak. Nevükkel elletétben hárman férfiak. Majdnem minden lunár az egyik Anya kultuszához csatlakozik. Rúnamágiájukkal őrületet kelthetnek ellenfeleikben vagy lunár szellemeket idézhetnek.

**Yelmalio** – Ő a hideg fény istene, ami világít, de nem éget. Az ő követői elkülönült közösségekben élnek a napboltozat templomok körül, zsoldosként nehézgyalogos falanxokban harcolva. Ha egy ilyen különös közösség tagja lennél, válaszd őt. Száltarban, Prax keleti részén és Társhtól északra vannak közösségek. Rúnamágiájuk nem túl erős, de különleges isteni adományt kaphatnak, ha egy isteni tiltás betartását megfogadják. Ezen kívül képesek a pika és pajzs együttes használatára.

**Argan Argár** – ő a felszíni sötétség troll istene, aki az ember és troll kapcsolatokért is felelős. Ha a Sötétség rúnához vagy a trollokhoz valamiért közelálló karaktert szeretnél, válaszd őt. Rúnamágiája természetesen a sötétséghez és árnyékokhoz kötődik.

**Engizi** – ő a Habosvíz folyó istene. Ha Száltárban valamiért egy víz istent szeretnél követni, válaszd őt. Ő az egyetlen Víz rúnához kapcsolódó isten az alapkönyvben, és ehhez az elemhez kötődnek varázslatai.